《次韵程判院喜雪》
宋代·许及之

帝心端与天心合，务本先农斥浮末。冬温祷雪响交孚，急霰先声如撒泼。

献花女儿弄璿玑，剪裁楚水烦湘妃。东郭先生不敢出，南枝乌鹊空惊飞。

高卧从教深没屋，此是天工真雨粟。但愿四海大有年，无田可耕宁己独。

诗翁爱日亲年高，时时梦里见三刀。男儿盍洎千钟养，蹴踏起舞听鸡号。

勋业欺人头易雪，化工于汝难私燮。满酌长歌白雪吟，下里阳春讵有别。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。